**Ministru kabineta noteikumu projekta**

**“Grozījumi Ministru kabineta 2018.gada 16.oktobra noteikumos Nr.632 “Kārtība, kādā jaunsargu instruktoram kompensē mācību izdevumus, un šo izdevumu kompensēšanas un atmaksāšanas nosacījumi”” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekta “Grozījumi Ministru kabineta 2018.gada 16.oktobra noteikumos Nr.632 “Kārtība, kādā jaunsargu instruktoram kompensē mācību izdevumus, un šo izdevumu kompensēšanas un atmaksāšanas nosacījumi”” (turpmāk – projekts) mērķis ir nodrošināt tiesības saņemt kompensācijas par mācību izdevumiem par pedagoga kvalifikācijas iegūšanu visām personām, kam darba pienākumos ietilpst valsts aizsardzības mācību priekšmeta un jaunsargu interešu izglītības mācību procesa plānošana, īstenošana un kontrole, pielāgojot atbilstoši spēkā esošajam tiesiskajam regulējumam.  Projekts stājas spēkā vispārējā kārtībā. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Projekts ir izstrādāts pēc Aizsardzības ministrijas iniciatīvas, ņemot vērā Valdības rīcības plāna Deklarācijas par Artura Krišjāņa Kariņa vadītā Ministru kabineta iecerēto darbību īstenošanai 163.3. apakšpunktupunktu, kas paredz turpināt konsekventu valsts aizsardzības mācības ieviešanu izglītības sistēmā un līdz 2024. gadam ieviest valsts aizsardzības mācības priekšmetu kā obligātu mācību priekšmetu visās Latvijas vidusskolās. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ministru kabineta 2018. gada 16. oktobra noteikumos Nr.632 “Kārtība, kādā jaunsargu instruktoram kompensē mācību izdevumus, un šo izdevumu kompensēšanas un atmaksāšanas nosacījumi” (turpmāk – noteikumi) paredzēta kārtība, kādā tiek kompensēti mācību izdevumi jaunsargu instruktoriem par pedagoga kvalifikācijas iegūšanu, lai nodrošinātu Saeimas 2018. gada 7. jūnija lēmuma “Par valsts aizsardzības mācības iekļaušanu valsts vidējās izglītības standartā” īstenošanu.  Noteikumu izdošanas brīdī bija svarīgi noteikt, ka jaunsargu instruktoriem iespējams iegūt pedagoga kvalifikāciju, lai viņiem uz 2024./2025. mācību gadu būtu nepieciešamā profesionālā kvalifikācija valsts aizsardzības mācības pasniegšanai.  Šobrīd Jaunsardzes centrā jaunsarga instruktora amatu var ieņemt gan persona, kura stājusies darba tiesiskajās attiecībās ar Jaunsardzes centru, gan uz Jaunsardzes centru pārvietots karavīrs.  Izvērtējot situāciju un pakāpeniski ieviešot skolās valsts aizsardzības mācību, ir secināms, ka Jaunsardzes centrā pedagoga kvalifikācija nepieciešama ne tikai jaunsargu instruktoriem, bet arī, piemēram, Jaunsardzes centra Plānošanas un organizācijas departamenta Plānošanas nodaļas personālam, kas plāno un sagatavo nodarbības. Šā personāla darba pienākumos ietilpst mācību plānošana, metodisko materiālu izstrādāšana un jaunsargu instruktoru darba kontrole, līdz ar to viņu kvalifikācija nevar būt zemāka kā jaunsargu instruktoriem nepieciešamā kvalifikācija. Vienlaikus šis personāls nepieciešamības gadījumā varētu aizstāt jaunsargu instruktoru viņa prombūtnes gadījumā, kas ir būtiski secīgai un nepārtrauktai mācību organizēšanai.  Jaunsardzes centrā ir personāls, kas šobrīd nepilda jaunsargu instruktoru amata pienākumus, bet kas jau sekmīgi mācās augstākajās izglītības iestādēs, lai iegūtu pedagoga kvalifikāciju un varētu kļūt par jaunsargu instruktoriem, jo savā pieredzē, strādājot Aizsardzības ministrijas resorā, ir ieguvuši to militārās ievirzes pieredzi, kas ir būtiska jaunsargu interešu izglītības programmas īstenošanai un valsts aizsardzības mācības pasniegšanai.  Lai nodrošinātu vienlīdzības principa ievērošanu jau esošiem jaunsargu instruktoriem un iepriekš minētajam Jaunsardzes centra personālam, kuri atrodas vienādos un salīdzināmos apstākļos, nepieciešams grozīt esošo regulējumu par mācību izdevumu kompensēšanu, lai tas būtu pielāgots esošajai faktiskajai situācijai, kā arī, lai vienādotu no šī tiesiskā regulējuma piemērošanas izrietošos pienākumus un tiesības visam Jaunsardzes centra personālam, un nodrošinātu kvalitatīvu mācību plānošanu, metodisko materiālu izstrādi, efektīvu kontroli.  Spēkā esošais regulējums jau paredz rīcību gadījumā, ja jaunsargu instruktors pārtrauc studijas (izņemot noteikumos paredzētos gadījumus), vai pēc izglītības iegūšanas nenostrādā trīs gadus iegūtajā specialitātē, turklāt papildus finansējums šo noteiktumu projekta radīto tiesību izmantošanai netiek paredzēts, līdz ar to Jaunsardzes centra direktoram ļoti rūpīgi jāvērtē, kuriem Jaunsardzes centra darbiniekiem vai uz centru pārvietotajiem profesionālā dienesta karavīriem dot iespēju iegūt pedagoga kvalifikāciju, lai neradītu papildu administratīvo slogu līdzekļu atgūšanai.  Papildus minētajam izvērtēta Jaunsardzes centrā esošā situācija pēc būtības un konstatēts, ka tie jaunsargu instruktori, kuri jau šobrīd iegūst pedagoga kvalifikāciju augstākajā mācību iestādē, mācās vienu dienu nedēļā -  piektdienās, turklāt šajās mācību dienās ir sasniedzami telefoniski vai e-pastā, ja šāda nepieciešamība rodas. Pārējā laikā jaunsargu instruktori pilda savus amata pienākumus un mācās no darba brīvajā laikā. Šāda situācija atbilstu normatīvajam regulējumam, kas tiktu formulēts kā “daļēji pārtraucot amata pienākumu izpildi”.  Jaunsardzes centrā jaunsargu instruktoru amatos ir gan darbinieki, gan uz Jaunsardzes centru pārvietotie profesionālā dienesta karavīri.  Attiecīgi, paredzot iespēju grozīt noteikumus un noteikt, ka Jaunsardzes centra personāls mācību laikā var daļēji pārtraukt amata pienākumu izpildi,  jāsalīdzina, vai šāda iespēja ir darbiniekiem citās valsts pārvaldes iestādēs un pārējiem profesionālā dienesta karavīriem, jo šīs personas atrodas salīdzināmos apstākļos un tām būtu jāpiemēro vienāda attieksme.   1. Salīdzinot darbiniekus Jaunsardzes centrā un darbiniekus citās valsts pārvaldes iestādēs konstatējams, ka abām salīdzināmajām grupām tiks piemēroti vienādi nosacījumi, jo Atlīdzības likuma 26.pantā ir paredzēts, ka izglītības iegūšana var būt saistīta ar daļēju vai pilnīgu amata ienākumu izpildes pārtraukšanu, attiecīgi darba devējam un darbiniekam vienojoties par kompensācijas piešķiršanu, mēnešalgas saglabāšanu un tās nosacījumiem,  un uz šā panta pamata izdotie Ministru kabineta 21.07.2010. noteikumi Nr.565 “Noteikumi par valsts un pašvaldību institūciju amatpersonu un darbinieku sociālajām garantijām” neparedz nekādus papildu nosacījumus šajā ziņā. 2. Salīdzinot uz Jaunsardzes centru pārvietotos profesionālā dienesta karavīrus, kuriem tiktu piemēroti noteikumi, ar citiem profesionālā dienesta karavīriem, konstatējams, ka tiks piemēroti atšķirīgi nosacījumi, jo pārējiem karavīriem piemērotie Ministru kabineta 12.10.2010. noteikumi Nr.954 “Kārtība, kādā profesionālā dienesta karavīram kompensē mācību  izdevumus, un šo izdevumu atmaksāšanas kārtība” paredz, ka karavīrs mācās izglītības iestudē, nepārtraucot dienesta pienākumu pildīšanu. Vienlaikus jāatzīmē, ka attiecībā uz karavīriem specifiski ir noteikta kārtībā, kādā karavīru var nosūtīt iegūt izglītību. To regulē Ministru kabineta 12.10.2010. noteikumi Nr.953 “Kārtība, kādā profesionālā dienesta karavīru nosūta uz izglītības iestādi dienesta pienākumu izpildei nepieciešamās izglītības iegūšanai un sedz mācību izdevumus, kā arī šo izdevumu atmaksāšanas kārtība”  un šajā gadījumā karavīru pamatpienākums ir tieši izglītības iegūšana. Tā kā šādas mācības var pat pārsniegt četrus gadus (piemēram, profesionālā bakalaura studijas Latvijas nacionālajā aizsardzības akadēmijā), pēc izglītības iegūšanas karavīram jānodien laiks, kas nav mazāks par pieciem gadiem.  Uz Jaunsardzes centru pārvietotajiem karavīriem, kas iegūst pedagoģisko izglītību, šos noteikumus nepiemēro.   Vienlīdzības princips pieļauj atšķirīgu attieksmi pret personām, kas atrodas vienādos apstākļos, ja tam ir objektīvs un saprātīgs pamats. Attiecībā uz karavīriem, kas pārvietoti uz Jaunsardzes centru, un pārējiem karavīriem atšķirīgas attieksmes piemērošana ir pamatota, jo:   1. Jaunsardzes centram ir dots jauns uzdevums -  ieviest un īstenot valsts aizsardzības mācību (turpmāk – VAM) visās vidējās izglītības iestādēs, un šā uzdevuma izpildei nepieciešams, lai Jaunsardzes centra personālam būtu augstākā izglītība pedagoģijā. VAM ir būtiska visaptverošas valsts aizsardzības sistēmas sastāvdaļa, kurai jāveicina saliedētas un pilsoniski aktīvas sabiedrības veidošanās.  VAM nevar ieviest, ja nav šī priekšmeta pasniegšanai nepieciešamā, darbam ar jaunatni atbilstošā personāla. 2. 2021.gada 5.janvārī stājies spēkā Valsts aizsardzības mācības un Jaunsardzes likums, kas nosaka kvalifikācijas prasības jaunsargu interešu izglītības programmas īstenošanā, paredzot, ka no 01.09.2022. šo programmu varēs īstenot tikai personas, kuras ir ieguvušas vai iegūst augstāko izglītību un pedagoga profesionālo kvalifikāciju. 3. Kā optimālākais izglītības iegūšanas formāts ir izvēlēts tāds, kas paredz,  ka Jaunsardzes centra personāls turpina darbu un klātienē mācās vienu reizi nedēļā, visu dienu, tādējādi nodrošinot gan savstarpēju studējošo pieredzes apmaiņu, gan domu apmaiņu ar mācībspēkiem. Personāls, kas studē, var pielietot iegūtās zināšanas praksē, augstskola -  pielāgot studiju procesu studējošo praktiskajai pieredzei.   Visbeidzot,  ir svarīgi, ka vienlīdzīga attieksme un vienlīdzīgi pretimnākošs mehānisms tiek piemērots abām Jaunsardzes centra personāla kategorijām, proti,  darbiniekiem un uz Jaunsardzes centru pārvietotajiem karavīriem, jo tām, ievērojot vienādas prasības, ir jārealizē viens valsts pārvaldes uzdevums.  Ievērojot iepriekš minēto, ir izstrādāts projekts, ar kuru paredzēts Ministru kabineta noteikumos paredzēto mācību maksas kompensēšanas mehānismu piemērot Jaunsardzes centra darbiniekiem un uz Jaunsardzes centru pārvietotajiem profesionālā dienesta karavīriem, vienlaicīgi nosakot, ka mācīties valsts akreditētā augstākās izglītības iestādē iespējams, arī daļēji pārtraucot amata pienākumu izpildi. |
| 3. | Projekta izstrādē iesaistītās institūcijas un publiskas personas kapitālsabiedrības | Aizsardzības ministrija, Jaunsardzes centrs |
| 4. | Cita informācija | Noteikumu projekts tiks īstenots Aizsardzības ministrijai piešķirtā valsts budžeta finansējuma ietvaros no budžeta programmas 34.00.00 “Jaunsardzes centrs”. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Jaunsardzes centra darbinieki, kuri varēs saņemt mācību maksas kompensāciju un studijās iegūtās zināšanas un prasmes izmantot jaunsargu interešu izglītības programmas īstenošanā un programmas papildinošo nodarbību īstenošanā, valsts aizsardzības mācības mācību programmas īstenošanā.  Jaunsardzes centra darbinieki, kuri paaugstinās savu kompetenci,  iegūtās zināšanas pielietos plānojot un īstenojot valsts aizsardzības mācības un Jaunsardzes centra nodarbības un pasākumus, kā arī  nodrošinot izglītības īstenošanas kvalitātes uzraudzību. Jaunsardzē darbojas kopumā ap 8000 bērni un jaunieši, savukārt valsts aizsardzības mācību no 2024./25. mācību gada plānots ieviest kā obligātu mācību priekšmetu vidējā izglītībā. |
| 2. | Tiesiskā regulējuma ietekme uz tautsaimniecību un administratīvo slogu | Projekta izpilde tiks realizēta esošo pārvaldes funkciju ietvaros, administratīvais slogs Jaunsardzes centram nepalielināsies, jo mācību izdevumu kompensāciju apjoms paliks līdzšinējā apmērā. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |
| --- |
| **VI. Sabiedrības līdzdalība un komunikācijas aktivitātes** |
| Projekts šo jomu neskar |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Jaunsardzes centrs |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Valsts pārvaldes institucionālā sistēma netiek mainīta. Jaunas iestādes vai jaunas struktūrvienības netiek veidotas, nav paredzēts likvidēt vai reorganizēt esošās institūcijas. |
| 3. | Cita informācija | Nav |

Iesniedzējs:

Ministru prezidenta biedrs,

aizsardzības ministrs  A.Pabriks

Harijs Šemelis, 67335385   
[Harijs.Semelis@jc.gov.lv](mailto:Harijs.Semelis@jc.gov.lv)

Daiga Ceiziņa,67335244

[Daiga.Ceiziņa@mod.gov.lv](mailto:Daiga.Ceiziņa@mod.gov.lv)